ประกันชีวิตฮึดขายข้ามค่ายดูดนอกแบงก์
ประกันชีวิตในเครือธนาคารไม่สนหน้าอินหน้าพรหมแย่งลูกค้าธนาคารอื่นหารายได้
23 ส.ค. 2554

ประกันชีวิตในเครือธนาคารไม่สนหน้าอินหน้าพรหมแย่งลูกค้าธนาคารอื่นหารายได้ 
นายสาระ ล่ำซำ กรรมการผู้จัดการ บริษัท เมืองไทยประกันชีวิต เปิดเผยว่า บริษัทจะมียอดขายลูกค้ารายใหม่ผ่านช่องทางการขายผ่านธนาคารอื่นๆ นอกเหนือจากธนาคารกสิกรไทยประมาณ 1,000 ล้านบาทต่อปี ถ้ารวมช่องทางการตลาดพิเศษที่ทำตลาดผ่านธนาคารอื่นๆ ด้วยจะมีเบี้ยใหม่ปีละเกือบ 2,000 ล้านบาท 
“จะมีธนาคารแลนด์ แอนด์ เฮ้าส์ ธนาคารเกียรตินาคิน ธนาคารเพื่อการเกษตรและสหกรณ์การเกษตร (ธ.ก.ส.) ธนาคารอิสลามแห่งประเทศไทย และล่าสุดธนาคารเอสเอ็มอี ซึ่งเรายังมองหาพันธมิตรใหม่ๆ เพิ่มเติม” นายสาระ กล่าว
นายพันธ์พร ทัพพะรังสี รักษาการกรรมการผู้จัดการใหญ่ บริษัท ไทยพาณิชย์ประกันชีวิต เปิดเผยว่า บริษัทเริ่มขยายช่องทางการจำหน่ายผ่านธนาคารอื่นๆ นอกเหนือจากธนาคารไทยพาณิชย์ ซึ่งจะมีทีมงานเฉพาะ แยกออกจากทีมขายประกันผ่านธนาคารไทยพาณิชย์ เพื่อสร้างความมั่นใจให้กับพันธมิตร ขณะนี้ มี 2 พันธมิตร คือ ธ.ก.ส. และ ธนาคารเอสเอ็มอี โดยการเสนอแบบประกันคุ้มครองสินเชื่อ โดยยอดขายยังมีไม่มากเพราะอยู่ในช่วงการเริ่มต้น